Альфа-спектрометр
Альфа-спектрометр - радиоактивдүү ядродон бөлүнүп чыккан α-бөлүкчөлөрдүн энергиясын өлчөөчү прибор. 

Магниттик Альфа-спектрометрде α-бөлүкчөнүн энергиясы анын магнит талаадагы траекториясынын ар түрдүү чоңдуктагы бурчтарга кыйшаюусу боюнча аныкталат. Заряддалган бөлүкчөнүн магнит талаасындагы траекториясы айлананы элестетет. Айлананын радиусунун бөлүкчөнүн импульсуна көзкарандылыгы α-бөлүкчөлөрдү энергиялары боюнча талдоо жүргүзүүгө мүмкүндүк берет. Иондоштуруучу Альфа-спектрометрде α-бөлүкчөнүн энергиясы башка α-бөлүкчөнүн белгилүү энергиясы менен салыштырылат (мис.,214Ро бөлүп чыгарган α-бөлүкчөнүн энергиясы ~5,3МэВ). Жарым өткөргүчтүү детекторлуу Альфа-спектрометрде жарым өткөргүчтүү кристаллдарда α-бөлүкчөсүнүн энергиясы андагы электр тогун пайда кылышы боюнча изилденет.

Колдонулган адабияттар
 Мамлекеттик тил жана энциклопедия борбору.  Физика. Энциклопедиялык окуу куралы. 2004 Бишкек.  ISBN 9967-14-010-0
Физика